KGC bukti kerajaan prihatin
LUNDU: Kenyalang Gold Card (KGC) membuktikan Kerajaan Sarawak prihatin terhadap kebajikan warga emas untuk menikmati perkhidmatan atau kemudahan istimewa. Ahli Dewan Undangan Negeri Sarawak (ADUN) Tanjong Datu, Datuk Amar Jamilah Anu mengakui inisiatif Kerajaan Sarawak itu melayakkan warga emas berusua 60 tahun ke atas menikmati pelbagai tawaran yang disediakan. “KGC juga layak mendapat Bantuan Ihsan Kematian (BIK) untuk pengurusan jenazah sebanyak RM3, 000 yang akan diberikan kepada waris bagi menampung kos pengkebumian pemegang kad,” katanya. Jamilah berkata demikian pada Majlis Penyampaian Kenyalang Gold Card di Dewan Masyarakat Daerah Lundu semalam. Sehubungan itu, Jamilah menyeru sekiranya warga emas yang belum memiliki KGC itu untuk terus menghantar permohonan masing-masing. “Jangan lepaskan peluang ini dan nikmatilah kemudahan yang disediakan oleh kerajaan untuk rakyat,” ujarnya lagi. Terdahulu seramai 281 orang pemegang Kenyalang Gold Card (KGC) menerima kad masing-masing dengan kaedah agihan yang telah diuruskan oleh Jabatan Kebajikan Masyarakat Daerah Lundu. Turut hadir, Pegawai Tugas-Tugas Khas kepada Ketua Menteri Sarawak, Haji Helmi Hazemi. Pegawai Daerah Lundu, Gustian Durani, ketua jabatan dan ketua kaum dan masyarakat Daerah Lundu. Oleh Diyana Samsuddin 
See author's posts
